ഡോ.കഫീല് ഖാനെ യുപി സര്ക്കാര് സര്വീസില്നിന്ന് പിരിച്ചുവിട്ടു ന്യൂഡല്ഹി ഗൊരഖ്പുരിലെ ബിആര്ഡി മെഡിക്കല് കോളേജില് ഓക്സിജന് കിട്ടാതെ 63 കുട്ടികള് മരിച്ചതില് കുറ്റക്കാരനെന്ന് ആരോപിച്ച് ഡോ. കഫീല് ഖാനെ ഉത്തര്പ്രദേശ് സര്ക്കാര് സര്വീസില്നിന്ന് പിരിച്ചുവിട്ടു. 2017 ആഗസ്തിലുണ്ടായ സംഭവത്തെതുടര്ന്ന് കഫീല് ഖാനെ സസ്പെന്ഡ് ചെയ്തിരുന്നു. എന്നാല്, വിതരണക്കാര്ക്ക് സര്ക്കാര് പണം യഥാസമയം നല്കാതിരുന്നതാണ് ഓക്സിജന് നിലയ്ക്കാന് ഇടയാക്കിയതെന്ന് കഫീല്ഖാനും സഹപ്രവര്ത്തകരും ചൂണ്ടിക്കാണിച്ചു. യോഗി ആദിത്യനാഥ് സര്ക്കാരിന് ഇത് കടുത്ത ക്ഷീണമായി. സസ്പെന്ഷനു പിന്നാലെ മനഃപൂര്വമല്ലാത്ത നരഹത്യ, ജോലിയിലെ വീഴ്ച, അഴിമതി തുടങ്ങിയ കുറ്റങ്ങള് ചുമത്തി കഫീല് ഖാനെ അറസ്റ്റ് ചെയ്ത് ജയിലിലിട്ടു. ഏഴു മാസത്തോളം ജയിലില് കഴിഞ്ഞു. 2019 ഡിസംബര് 12ന് അലിഗഢില് പൗരത്വ ഭേദഗതി നിയമത്തിനെതിരായ സമരത്തിലെ പ്രസംഗത്തിന്റെ പേരില് കഫീല് ഖാനെ ജനുവരി 30ന് അറസ്റ്റ് ചെയ്ത് ദേശസുരക്ഷാ നിയമപ്രകാരം ജയിലിലടച്ചു. എട്ടു മാസം ജയിലില് കഴിഞ്ഞശേഷം അലഹബാദ് ഹൈക്കോടതി കുറ്റവിമുക്തനാക്കി. ഇതിനെതിരെ യുപി സര്ക്കാര് സുപ്രീംകോടതിയെ സമീപിച്ചെങ്കിലും ഫലമുണ്ടായില്ല. സസ്പെന്ഷന് തുടരുന്നതിനെതിരെ കഫീല് ഖാന് നല്കിയ ഹര്ജി അലഹബാദ് ഹൈക്കോടതി പരിഗണിക്കവെയാണ് പിരിച്ചുവിടല്. സസ്പെന്ഷന്റെയും അച്ചടക്കനടപടികളുടെയും രേഖകള് ഹാജരാക്കാന് കഴിഞ്ഞ ആഗസ്തില് ഹൈക്കോടതി യുപി സര്ക്കാരിനോട് ആവശ്യപ്പെട്ടിരുന്നു. കുറ്റക്കാരനെന്നു കണ്ടെത്തിയാണ് പിരിച്ചുവിടലെന്ന് യുപി മെഡിക്കല് വിദ്യാഭ്യാസ പ്രിന്സിപ്പല് സെക്രട്ടറി അലോക് കുമാര് പറഞ്ഞു. മുമ്ബ് ആശുപത്രിതല സമിതി നടത്തിയ അന്വേഷണത്തില് കഫീല് ഖാനെതിരായ ആരോപണങ്ങളില് കഴമ്ബില്ലെന്ന് കണ്ടെത്തി. ഇതേത്തുടര്ന്ന് സര്ക്കാര് വീണ്ടും അന്വേഷണം പ്രഖ്യാപിച്ചു. ഈ അന്വേഷണത്തിലാണ് ആശുപത്രി സൂപ്രണ്ട് അടക്കം ഏഴു പേരെ കുറ്റവിമുക്തരാക്കുകയും ശിശുരോഗവിദഗ്ധനായ കഫീല് ഖാനെമാത്രം ശിക്ഷിക്കുകയും ചെയ്തത്. സര്ക്കാര് നടപടിക്കെതിരെ കോടതിയെ സമീപിക്കുമെന്ന് കഫീല് ഖാന് പ്രതികരിച്ചു.